Quran 7:189
غامدی صاحب کے مطابق آدم اور حوا دو الگ الگ وجود پیدا کیے گئے۔ حوا کی تخلیق آدم کی جنس سے ہوئی نہ کہ آدم سے وہ لکھتے ہیں: اِس مفہوم کے لیے اصل میں ’خَلَقَ مِنْھَا زَوْجَھَا‘ کے الفاظ آئے ہیں۔ اِنھیں سورۂ نحل (۱۶) کی آیت۷۲ ’ وَاللّٰہُ جَعَلَ لَکُمْ مِّنْ اَنْفُسِکُمْ اَزْوَاجًا‘ کی روشنی میں دیکھیے تو اِن کا ترجمہ یہی ہوسکتا ہے۔ اِسے ’اُس میں سے‘ یا ’اُس کے اندر سے‘ کے معنی میں لینے کی ضرورت نہیں ہے۔ مولانا امین احسن اصلاحی نے بھی یہی مفہوم لیا ہے۔ تاہم انھوں نے یہ امکان بھی لکھا ہے کہ ایک ہی مادے سے دوسری جان یعنی حوا کو پیدا کیا گیا ہو۔ وہ لکھتے ہیں: جَعَلَ مِنْھَا زَوْجَھَا‘ پر غور کرتے ہوئے سائنس کے اس انکشاف کو بھی ذہن میں رکھیے کہ زندگی آغاز میں جسد انسان کی اولین صورت ایک جونک کی طرح ایک ہی خلیہ پر مشتمل تھی اور ایک خلیہ کے جان دار کے تولد کا طریق یہ ہے کہ وہ بڑھ کر خود بخود دو حصوں میں منقسم ہو جاتا ہے جن میں سے ہر ایک حصہ ایک مکمل جان دار ہوتا ہے۔ پھر بدنی ارتقا کے اگلے مراحل پر ایک حصہ مادہ کے فرائض کے لیے اور دوسرا حصہ نر کے فرائض کے لیے موزوں بن جاتا ہے۔ بہرحال دونوں تشریحات ایک دوسرے کے مخالف نہیں ہیں۔
اگر ایک خلیے سے دو بننے والی بات تسلیم کر لی جائے تو آدم کی پسلی سے حوا کی پیدایش کو تمثیل سمجھا جا سکتا ہے جو بائیبل میں یبان ہوئی۔ یہ جناب ساجد حمید کا موقف ہے۔